CELEX: 32020D0583
Language: el
Date: 2020-03-25 00:00:00
Title: Απόφαση (ΕΕ) 2020/583 του Συμβουλίου της 25ης Μαρτίου 2020 σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο της Επιτροπής Εμπορίου που συστάθηκε βάσει της συμφωνίας ελεύθερων συναλλαγών μεταξύ της Ευρωπαϊκής Ένωσης και της Δημοκρατίας της Σινγκαπούρης για την ερμηνεία, σύμφωνα με το άρθρο 16.1 παράγραφος 4 στοιχείο δ), των άρθρων 10.17 και 10.22 της εν λόγω συμφωνίας όσον αφορά τις αλλαγές στην προστασία των γεωγραφικών ενδείξεων για οίνους, οινοπνευματώδη ποτά, γεωργικά προϊόντα και τρόφιμα που έχουν καταχωριστεί στη Σινγκαπούρη

29.4.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 137/3
               
            
         ΑΠΟΦΑΣΗ (ΕΕ) 2020/583 ΤΟΥ ΣΥΜΒΟΥΛΙΟΥ
         της 25ης Μαρτίου 2020
         σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο της Επιτροπής Εμπορίου που συστάθηκε βάσει της συμφωνίας ελεύθερων συναλλαγών μεταξύ της Ευρωπαϊκής Ένωσης και της Δημοκρατίας της Σινγκαπούρης για την ερμηνεία, σύμφωνα με το άρθρο 16.1 παράγραφος 4 στοιχείο δ), των άρθρων 10.17 και 10.22 της εν λόγω συμφωνίας όσον αφορά τις αλλαγές στην προστασία των γεωγραφικών ενδείξεων για οίνους, οινοπνευματώδη ποτά, γεωργικά προϊόντα και τρόφιμα που έχουν καταχωριστεί στη Σινγκαπούρη
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 207 παράγραφος 4 πρώτο εδάφιο, σε συνδυασμό με το άρθρο 218 παράγραφος 9,
         Έχοντας υπόψη την πρόταση της Ευρωπαϊκής Επιτροπής,
         Εκτιμώντας τα ακόλουθα:
         
                     (1)
                  
                  
                     Με την απόφαση (ΕΕ) 2019/1875 του Συμβουλίου (1) η Ένωση σύναψε συμφωνία ελεύθερων συναλλαγών μεταξύ της Ευρωπαϊκής Ένωσης και της Δημοκρατίας της Σινγκαπούρης (2) («η συμφωνία»), η οποία τέθηκε σε ισχύ την 21η Νοεμβρίου 2019.
                  
               
                     (2)
                  
                  
                     Το άρθρο 16.1 της συμφωνίας προβλέπει τη σύσταση Επιτροπής Εμπορίου, η οποία, μεταξύ άλλων, επιβλέπει και διευκολύνει την υλοποίηση και την εφαρμογή της συμφωνίας.
                  
               
                     (3)
                  
                  
                     Σύμφωνα με το άρθρο 16.1 παράγραφος 4 στοιχείο δ) της συμφωνίας, η Επιτροπή Εμπορίου μπορεί να εγκρίνει ερμηνείες των διατάξεων της συμφωνίας. Οι εν λόγω ερμηνείες είναι δεσμευτικές για τα συμβαλλόμενα μέρη και όλους τους φορείς που θεσπίζονται βάσει της συμφωνίας, συμπεριλαμβανομένων των ειδικών ομάδων διαιτησίας που αναφέρονται στο κεφάλαιο δεκατέσσερα (Επίλυση διαφορών) της συμφωνίας.
                  
               
                     (4)
                  
                  
                     Σύμφωνα με το άρθρο 10.17 παράγραφος 3 της συμφωνίας, το συντομότερο δυνατόν μετά την ολοκλήρωση των διαδικασιών προστασίας των γεωγραφικών ενδείξεων σε κάθε συμβαλλόμενο μέρος για όλα τα ονόματα που προσδιορίζονται στο παράρτημα 10-Α (Κατάλογος ονομασιών που πρέπει να εφαρμόζονται για λόγους προστασίας ως γεωγραφικές ενδείξεις στο έδαφος των συμβαλλόμενων μερών) της συμφωνίας, η Επιτροπή Εμπορίου εγκρίνει απόφαση όσον αφορά την καταγραφή στο παράρτημα 10-B της συμφωνίας (Προστατευόμενες γεωγραφικές ενδείξεις) των ονομάτων από το παράρτημα 10-A της συμφωνίας.
                  
               
                     (5)
                  
                  
                     Στο άρθρο 10.18 της συμφωνίας, προβλέπεται η δυνατότητα τροποποίησης του καταλόγου γεωγραφικών ενδείξεων για οίνους, οινοπνευματώδη ποτά, γεωργικά προϊόντα και τρόφιμα που απαριθμούνται στο παράρτημα 10-Β της συμφωνίας και οι οποίες πρέπει να προστατεύονται από κάθε συμβαλλόμενο μέρος σύμφωνα με το υποτμήμα Γ (Γεωγραφικές Ενδείξεις).
                  
               
                     (6)
                  
                  
                     Στα στοιχεία γ) και δ) του άρθρου 10.17 παράγραφος 2 προβλέπονται αντίστοιχα διαδικασία ένστασης και νομικά μέσα που επιτρέπουν τη διόρθωση και την ακύρωση εγγραφών στο εγχώριο μητρώο, ώστε να λαμβάνονται υπόψη τα νόμιμα συμφέροντα τρίτων.
                  
               
                     (7)
                  
                  
                     Στο άρθρο 10.22 της συμφωνίας καθορίζονται οι γενικοί κανόνες για την προστασία των γεωγραφικών ενδείξεων που απαριθμούνται στο παράρτημα 10-B της συμφωνίας.
                  
               
                     (8)
                  
                  
                     Είναι σκόπιμο να αποσαφηνιστεί ο τρόπος με τον οποίο λειτουργούν από κοινού οι διατάξεις των άρθρων 10.17 παράγραφος 2 και 10.22. Ειδικότερα, είναι αναγκαίο να αποσαφηνιστεί η σχέση μεταξύ του επιπέδου προστασίας που θεσπίζεται βάσει του άρθρου 10.22 της συμφωνίας και του συστήματος καταχώρισης και προστασίας γεωγραφικών ενδείξεων που θεσπίζεται από κάθε συμβαλλόμενο μέρος δυνάμει του άρθρου 10.17 της συμφωνίας μετά την έναρξη ισχύος της συμφωνίας. Αυτό θα πρέπει να γίνει μέσω της υιοθέτησης δεσμευτικής ερμηνείας.
                  
               
                     (9)
                  
                  
                     Για λόγους σαφήνειας και νομικής συνοχής, η εν λόγω δεσμευτική ερμηνεία θα πρέπει να αναφέρει ότι τυχόν αλλαγές στην προστασία των γεωγραφικών ενδείξεων για οίνους, οινοπνευματώδη ποτά, γεωργικά προϊόντα και τρόφιμα που έχουν καταχωριστεί στη Σινγκαπούρη και απαριθμούνται ή πρόκειται να καταγραφούν στο παράρτημα 10-Β της συμφωνίας, οι οποίες γίνονται για λόγους που είτε εμπίπτουν στο πεδίο εφαρμογής του άρθρου 10.22 παράγραφος 5 της συμφωνίας είτε εκτός των γενικών κανόνων που κατοχυρώνονται στις άλλες παραγράφους του άρθρου 10.22 και οι οποίες υποβάλλονται μέσω του συστήματος για την καταχώριση και την προστασία των γεωγραφικών ενδείξεων που αναφέρεται στο άρθρο 10.17 της συμφωνίας, δεν μπορούν να πραγματοποιηθούν εφόσον η Επιτροπή Εμπορίου δεν αποφανθεί θετικά όσον αφορά την αντίστοιχη τροποποίηση του παραρτήματος 10-B της συμφωνίας.
                  
               
                     (10)
                  
                  
                     Αναμένεται ότι η Επιτροπή Εμπορίου θα εγκρίνει απόφαση σχετικά με την ερμηνεία των άρθρων 10.17 και 10.22 παράγραφος 5 της συμφωνίας, σύμφωνα με το άρθρο 16.1 παράγραφος 4 στοιχείο δ), κατά την πρώτη της συνεδρίαση ή με γραπτή διαδικασία.
                  
               
                     (11)
                  
                  
                     Είναι σκόπιμο να καθοριστεί η θέση που πρέπει να ληφθεί εξ ονόματος της Ένωσης στο πλαίσιο της Επιτροπής Εμπορίου, διότι η απόφαση της Επιτροπής Εμπορίου θα είναι δεσμευτική για την Ένωση,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η θέση που πρέπει να ληφθεί εξ ονόματος της Ένωσης είτε στην πρώτη συνεδρίαση της Επιτροπής Εμπορίου που θεσπίστηκε δυνάμει της συμφωνίας ελεύθερων συναλλαγών μεταξύ της Ευρωπαϊκής Ένωσης και της Δημοκρατίας της Σινγκαπούρης («η συμφωνία») ή γραπτώς μετά την έναρξη ισχύος της συμφωνίας, σχετικά με την ερμηνεία δυνάμει του άρθρου 16.1 παράγραφος 4 στοιχείο δ), των άρθρων 10.17 και 10.22 της συμφωνίας σχετικά με αλλαγές στην προστασία των γεωγραφικών ενδείξεων για κρασιά, οινοπνευματώδη, γεωργικά προϊόντα και τρόφιμα καταχωρισμένα στη Σινγκαπούρη βασίζεται στο σχέδιο απόφασης της εν λόγω Επιτροπής Εμπορίου (3).
         
         
            Άρθρο 2
            Η παρούσα απόφαση αρχίζει να ισχύει από την ημερομηνία της έκδοσής της..
         
         
            Βρυξέλλες, 25 Μαρτίου 2020.
            
               
                  Για το Συμβούλιο
               
               
                  Η Πρόεδρος
               
               A. METELKO-ZGOMBIĆ
            
         
         
            (1)  Απόφαση (ΕΕ) 2019/1875 του Συμβουλίου, της 8ης Νοεμβρίου 2019, σχετικά με τη σύναψη εξ ονόματος της Ευρωπαϊκής Ένωσης της συμφωνίας ελεύθερων συναλλαγών μεταξύ της Ευρωπαϊκής Ένωσης και της Δημοκρατίας της Σινγκαπούρης (ΕΕ L 294 της 14.11.2019, σ. 1).
         
            (2)  ΕΕ L 294 της 14.11.2019, σ. 3.
         
            (3)  Βλέπε έγγραφο ST 6568/20 σε http://register.consilium.europa.eu.